ສະພາສູງ ສະຫະລັດ ຮັບຜ່ານ ຮ່າງຍັດຕິ ເພື່ອຊ່ອຍເຫຼືອ ພວກເຄາະຮ້າຍ ຈາກການຄ້າມະນຸດ
ການຮັບຜ່ານຮ່າງຍັດຕິດັ່ງກ່າວ ເປັນການແຜ້ວທາງ ເພື່ອໃຫ້ມີການລົງມະຕິ ຮັບເອົາທ່ານນາງ Loretta Lynch ເປັນລັດຖະມົນຕີຍຸຕິທຳ ສະຫະລັດ.
ໃນວັນພຸດວານນີ້ ສະພາສູງສະຫະລັດ ໄດ້ຮັບຜ່ານຮ່າງຍັດຕິ ສະບັບໜຶ່ງ ດ້ວຍສຽງເຫັນດີຢ່າງຖ້ວມລົ້ນ ເພື່ອຊ່ອຍພວກ ເຄາະຮ້າຍຈາກການຄ້າມະນຸດ ຊຶ່ງເປັນການເຄື່ອນໄຫວອັນ ໜຶ່ງທີ່ໃນທີສຸດຈະເປີດປະຕູໃຫ້ມີການລົງມະຕິຮັບເອົາທ່ານ ນາງ Loretta Lynch ທີ່ຖືກສະເໜີແຕ່ງຕັ້ງໃຫ້ເປັນລັດຖະ ມົນຕີຍຸຕິທຳຂອງສະຫະລັດນັ້ນ ສະພາສູງໄດ້ຮັບຜ່ານຍັດຕິດັ່ງກ່າວ ວ່າດ້ວຍຄວາມຍຸຕິທຳ ສຳລັບພວກທີ່ໄດ້ຮັບເຄາະຮ້າຍຈາກການຄ້າມະນຸດ ດ້ວຍ ຄະແນນສຽງເຫັນດີ 99 ສຽງຕໍ່ 0 ມະຕິນີ້ຈະວາງຄ່າປັບໃໝ ຢ່າງຫຼວງຫຼາຍ ຕໍ່ຜູ້ໃດກໍຕາມທີ່ສານຕັດສິນວ່າມີຄວາມຜິດ ໃນການຄ້າມະນຸດແລະອາຊະຍາກຳທາງເພດຕໍ່ພວກເດັກນ້ອຍ ເງິນປັບໃໝທີ່ວ່ານີ້ ຈະ ນຳໄປໃຊ້ເພື່ອຊ່ອຍພວກທີ່ໄດ້ຮັບເຄາະຮ້າຍຟື້ນໂຕຄືນ ທ່ານ John Cornyn ສະມາຊິກສະພາສູງສັງກັດພັກ Republican ຈາກລັດ Texas ຊຶ່ງເປັນຜູ້ສະເໜີຮ່າງຍັດຕິດັ່ງກ່າວ ເວົ້າວ່າ: ຮ່າງຍັດຕິດັ່ງກ່າວໄດ້ຕົກຢູ່ໃນສະພາບບໍ່ໄປບໍ່ມາ ກ່ຽວກັບຂໍ້ຄວາມຕໍ່ ຕ້ານການຮີດລູກ ອອກ ທີ່ພວກສະມາຊິກສັງກັດພັກເດໂມແກຣັດບໍ່ມັກ ນັ້ນ ຂໍ້ຄວາມການຮີດລູກອອກນີ້ ໄດ້ຖືກຕັດອອກຈາກຮ່າງຍັດຕິດັ່ງກ່າວ ຫຼັງຈາກມີການປະນີປະນອມກັນແລ້ວ ພວກສະມາຊິກສັງກັດພັກ Republican ບໍ່ຍອມໃຫ້ມີການລົງມະຕິຮັບ ເອົາທ່ານນາງ Loretta Lynch ທີ່ປະທານາທິບໍດີບາຣັກ ໂອບາມາ ສະເໜີແຕ່ງຕັ້ງໃຫ້ເປັນລັດຖະມົນ ຕີຍຸຕິທຳນີ້ ຈົນກວ່າຮ່າງຍັດຕິວ່າດ້ວຍການຄ້າມະນຸດນີ້ຖືກຮັບຜ່ານເສຍກ່ອນ